Lið Argentínu varð í nótt Suður-Ameríkumeistari í fótbolta karla eftir 1-0 sigur á heimamönnum í Brasilíu.
Liðin höfðu slegið út Kólumbíu og Perú í undanúrslitum og mættust á Maracana leikvellinum í Rio de Janeiro í gærkvöld. Eina mark leiksins leit dagsins ljós eftir tuttugu mínútur en það var Angel di Maria sem að skoraði það fyrir Argentínumenn og færði þeim langþráðan stóran titil en 28 ár eru síðan liðið vann síðast stórmót á alþjóðavettvangi. Þetta var sömuleiðis fyrsti stóri titillinn sem Lionel Messi nælir í með landsliðinu.
Hlauparinn Baldvin Þór Magnússon bætti enn og aftur Íslandsmetið í 5000 metra hlaupi á Evrópumeistaramóti undir 23 ára sem fram fer í Tallinn í Eistlandi um þessar mundir. Metið dugði honum í þriðja sætið á mótinu. Baldvin hljóp á tímanum 13:45,00 og bætti þar með Íslandsmet sem Hlynur Andrésson setti fyrir aðeins viku síðan, 13:45,20. Áður hafði Baldvin bætti metið í mars á þessu ári þegar hann hljóp á tímanum 13:45,66 á móti í Bandaríkjunum.
Íslandsmót fatlaðra í frjálsum íþróttum utanhúss hófst í Kaplakrika í gær en tvö ný Íslandsmet litu dagsins ljós á mótinu, annars vegar í kúluvarpi og hins vegar í 1500 metra hlaupi.
Bergrún Ósk Aðalsteinsdóttir, sem verður einn af sex fulltrúum Íslands á Ólympíumóti fatlaðra, Paralympics í Tokyo, stórbætti eigið Íslandsmet í kúluvarpi í flokki F37 með kasti upp á 9,10 metra. Þá setti Aníta Ósk Hrafnsdóttir nýtt Íslandsmet í 1500 metra hlaupi T20 kvenna en hún kom í mark á tímanum 8:04,64 mínútum.
Og úrslitaleikur Evrópumótsins í knattspyrnu karla fer fram á Wembley í London í kvöld. Í leiknum mætast England og Ítalía en enska karlalandsliðið í knattspyrnu hefur aldrei unnið leik gegn því ítalska á stórmóti í fótbolta. Leikurinn hefst klukkan 19 í kvöld.
Argentína varð í nótt Suður-Ameríkumeistari í fótbolta karla eftir 1-0 sigur á heimamönnum í Brasilíu. Titillinn er fyrsti stóri alþjóðlegi titill liðsins í 28 ár. 